Document ID: 32001D0697

Απόφαση της Επιτροπής
της 5ης Σεπτεμβρίου 2001
σχετικά με τη μη καταχώρηση του chlorfenapyr στο παράρτημα Ι της οδηγίας 91/414/ΕΟΚ του Συμβουλίου
[κοινοποιηθείσα υπό τον αριθμό Ε(2001) 2617]
(Κείμενο που παρουσιάζει ενδιαφέρον για τον ΕΟΧ)
(2001/697/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), όπως τροποποιήθηκε τελευταία από την οδηγία 2001/49/ΕΚ της Επιτροπής(2), και ιδίως το άρθρο 6 παράγραφος 1,
Εκτιμώντας τα ακόλουθα:
(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ (που στο εξής καλείται "η οδηγία") η Ισπανία έλαβε στις 7 Ιουλίου 1995 αίτηση από τον Cyanamid ("ο αιτών") για την καταχώρηση της δραστικής ουσίας chlorfenapyr στο παράρτημα Ι της οδηγίας.
(2) Σύμφωνα με τις διατάξεις του άρθρου 6 παράγραφος 3 της οδηγίας, η Επιτροπή επιβεβαίωσε στην απόφαση της 96/521/ΕΚ(3) ότι ο φάκελος που υποβλήθηκε για την chlorfenapyr πρέπει να θεωρηθεί ότι περιλαμβάνει καταρχήν τα στοιχεία και τις πληροφορίες που απαιτούνται από το παράρτημα II και για ένα φυτοπροστατευτικό προϊόν που περιέχει την δραστική αυτή ουσία, εκείνα που απαιτούνται από το παράρτημα III της οδηγίας.
(3) Σύμφωνα με το άρθρο 5 παράγραφος 1 της οδηγίας, μία δραστική ουσία καταχωρείται στο παράρτημα Ι για περίοδο που δεν υπερβαίνει τα δέκα έτη εφόσον μπορεί να αναμένεται ότι η χρήση ή τα υπολείμματα των φυτοπροστατευτικών προϊόντων που περιέχουν τη δραστική ουσία δεν έχουν βλαβερή επίδραση στην υγεία των ανθρώπων ή των ζώων ή στα υπόγεια ύδατα ή μη αποδεκτή επίδραση στο περιβάλλον.
(4) Για το chlorfenapyr, οι επιδράσεις στην υγεία των ανθρώπων και στο περιβάλλον έχουν αξιολογηθεί σύμφωνα με τις διατάξεις του άρθρου 6 παράγραφοι 2 και 4 της οδηγίας, για τους σκοπούς που προτείνονται από τον αιτούντα. Η Ισπανία ενεργώντας ως διορισθέν κράτος μέλος εισηγητής, υπέβαλε σχέδιο έκθεσης αξιολόγησης όσον αφορά την ουσία στην Επιτροπή στις 30 Νοεμβρίου 1998.
(5) Μόλις παρελήφθη η έκθεση του κράτους μέλους-εισηγητή, η Επιτροπή ανέλαβε διαβουλεύσεις με εμπειρογνώμονες των κρατών μελών, καθώς επίσης και με τον αιτούντα Cyanamid, όπως προβλέπεται στο άρθρο 6 παράγραφος 4 της οδηγίας.
(6) Η υποβληθείσα από την Ισπανία έκθεση έχει εξετασθεί από τα κράτη μέλη και την Επιτροπή στο πλαίσιο της μόνιμης φυτοϋγειονομικής επιτροπής. Η εν λόγω ανασκόπηση οριστικοποιήθηκε στις 27 Απριλίου 2001, στην τυποποιημένη έκθεση ανασκόπησης της Επιτροπής για το chlorfenapyr.
(7) Από τις διενεργηθείσες αξιολογήσεις με βάση τα υποβληθέντα στοιχεία προέκυψαν συμπληρωματικές ερωτήσεις ιδίως ως προς την τύχη και τη συμπεριφορά της ουσίας στο περιβάλλον.
(8) Ο αιτών πληροφόρησε το κράτος μέλος-εισηγητή και την Επιτροπή ότι δεν επιθυμούσε πλέον να συμμετάσχει στο πρόγραμμα εργασίας για την ανωτέρω δραστική ουσία και ως εκ τούτου δεν θα υποβληθούν περαιτέρω στοιχεία.
(9) Επομένως, δεν είναι δυνατό να καταχωρηθεί η δραστική αυτή ουσία στο παράρτημα Ι της οδηγίας 91/414/ΕΟΚ.
(10) Δεν χρειάζεται για την υπόψη δραστική ουσία περίοδος χάριτος για την απόσυρση προς καταστροφή, αποθήκευση, διάθεση στην αγορά και χρησιμοποίηση των υφισταμένων αποθεμάτων φυτοπροστατευτικών προϊόντων που περιέχουν chlorfenapyr επειδή μόνο το Βέλγιο έχει παραχωρήσει προσωρινή άδεια για τη δραστική ουσία. Το Βέλγιο ανέφερε ότι έχει ήδη λήξει η ισχύς της άδειας αυτής, η δε δραστική ουσία ποτέ δεν κυκλοφόρησε πραγματικά στην αγορά του Βελγίου.
(11) Η παρούσα απόφαση δεν προδικάζει οποιαδήποτε ενέργεια την οποία ενδέχεται να αναλάβει η Επιτροπή σε μεταγενέστερο στάδιο γι' αυτή τη δραστική ουσία στο πλαίσιο της οδηγίας 79/117/ΕΟΚ του Συμβουλίου(4).
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το chlorfenapyr δεν καταχωρείται ως δραστική ουσία στο παράρτημα Ι της οδηγίας 91/414/ΕΟΚ.
Άρθρο 2
Τα κράτη μέλη διασφαλίζουν ότι από την ημερομηνία έκδοσης της παρούσας απόφασης καμία προσωρινή έγκριση φυτοπροστατευτικού προϊόντος το οποίο περιέχει chlorfenapyr δεν χορηγείται όπως προβλέπεται στο άρθρο 8 παράγραφος 1 της οδηγίας 91/414/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 5 Σεπτεμβρίου 2001.

Labels: 0
3
20
6